የገንዘብና ኢኮኖሚ ትብብር ሚኒስቴር የአበል ማሻሻያ ረቂቅ አዘጋጅ
የገንዘብና ኢኮኖሚ ትብብር ሚኒስቴር ከገቢ ግብር ነፃ የተደረጉ ገቢዎች አፈጻጸምን የተመለከተውን መመርያ በማሻሻል፣ የትራንስፖርትና ሌሎች አበሎችን ክፍያ የሚያሻሽል ተጨማሪ ተፈጻሚ ድንጋጌዎችን ያካተተ ረቂቅ መመርያ አዘጋጀ፡፡ሚኒስቴሩ በአዲሱ ረቂቅ መመርያ የትራንስፖርት አበልና የመጓጓዧ ወጪን በተመለከተ እንደጠቀሰው፣ ከግብር ነፃ እንዲሆን በቀድሞ ድንጋጌው ላይ የተጠቀሰውን የቀን ውሎ አበል ጣሪያ ከ225 ወደ 500 ብር ከፍ ተደርጓል፡፡‹‹አንድ ተቀጣሪ የሚከፈለው የውሎ አበል ከገቢ ግብር ነፃ የሚደረገው ከ500 ብር ወይም ከደመወዙ አራት በመቶ ተሰልቶ ከሁለቱ ከፍተኛ ከሆነው መጠን አይበልጥም፤›› ተብሎ ተሻሽሎ ቀርቧል፡፡ ቀደም ብሎ ሥራ ላይ የነበረው የገቢ ግብር ነፃ መብቶች አፈጻጸም መመርያ፣ አንድ ሠራተኛ ከመደበኛው የሥራ ቦታው ከ25 ኪሎ ሜትር በላይ ለሚያደርገው እንቅስቃሴ ለሚከፈለው የቀን ውሎ አበል ከግብር ነፃ የሚደረገው 225 ብር ወይም የደመወዙን አራት በመቶ ተሰልቶ፣ ከሁለቱ ከፍተኛ ከሆነው መጠን በላይ ሊሆን አይችልም የሚል ነበር፡፡ በአዲሱ ረቂቅ መመርያ ከአበል አከፋፈል ጋር የታከለው ሌላው አንቀጽ አንድ ተቀጣሪ የአልጋ አበል ያለገደብ ወይም በተወሰነ ገደብ በደረሰኝ እንደሚወራረድለት የሚገልጸው ነው፡፡ በደረሰኝ የሚወራረደው ለቁርስ፣ ለምሳ፣ ለእራትና ለመሳሰሉ ወጪዎች የሚሰጠው የውሎ አበል ከግብር ነፃ ሊደረግ የሚችለው ከ300 ብር ወይም ከደመወዙ 2.5 በመቶ ተሰልቶ ከሁለቱ ከፍተኛ ከሆነው መጠን መብለጥ እንደሌለበት ይደነግጋል፡፡ አንድ ተቀጣሪ ከመኖሪያ ቤት ወደ ሥራው ቦታ እንዲሁም ከሥራው ቦታ ወደ መኖሪያ ቤት ለመሄድ ወይም በሥራ ባህሪው ምክንያት በመዘዋወር ለሚያከናውነው ሥራ ለነዳጅ ወጪ የሚከፈለው ጥሬ ገንዘብ፣ ለትራንስፖርት እንደተከፈለ አበል ተቆጥሮ ከግብር ነፃ የሚደረግበት ድንጋጌ በዚህ ረቂቅ ተካቷል፡፡ አንድ ተቀጣሪ በሚመድበው ተሽከርካሪና ቀጣሪው በሚሞላው የነዳጅ ወጪ የሚጠቀም ሆኖ፣ በተጨማሪ የትራንስፖርት አበል የሚከፈለው ከሆነ አበሉ ሙሉ በሙሉ ግብር እንደሚከፈልበት ይገልጻል፡፡ በሥራ ባህሪው ምክንያት በመዘዋወር የሚሠራ ተቀጣሪ ለአንድ ወር የሚከፈል የትራንስፖርት አበል ከገቢ ግብር ነፃ የሚደረገው፣ ከጠቅላላ የወር ደመወዙ ከአንድ አራተኛ የበለጠ እንደማይሆንም ረቂቅ መመርያው ያመለክታል፡፡ ይሁንና የተቀጣሪው ጠቅላላ የወር ደመወዝ አንድ አራተኛ ከ2,200 ብር ሊበልጥ እንደማይችልም ይጠቁማል፡፡ ከመኖሪያ ቤት ወደ ሥራው ቦታ እንዲሁም ከሥራው ቦታ ወደ መኖሪያ ቤት ለመሄድ ለሚያደርገው ጉዞ አበል የሚከፈለው ተቀጣሪ፣ ለአንድ ወር የሚከፈለው የትራንስፖርት አበል ከገቢ ግብር ነፃ የሚደረገው ከ600 ብር ሊበልጥ እንደማይችልም በረቂቁ ተጠቅሷል፡፡ ይህ ረቂቅ መመርያ ሌሎች ተፈጻሚ ይሆናሉ የተባሉ ድንጋጌዎችን ያካተተ ሲሆን፣ በሥራ ቦታው አስቸጋሪነት ምክንያት ለተቀጣሪ የሚከፈል አበልን በተመለከተም ያካተታቸው አንቀጾች አሉት፡፡ በዚህ ረቂቅ በሥራ ቦታው አስቸጋሪነት ምክንያት ለተቀጣሪ የሚሰጥ አበል ከግብር ነፃ ሊሆን የሚችለው፣ በቦታው ከፍተኛ ሙቀት ወይም ሌላ ምክንያት በተቀጣሪው ላይ ሊደርስ የሚችለውን ጉዳት ከግምት ውስጥ በማስገባት  መከፈል የሚገባውን መጠን አካቶ ይዟል፡፡ ይህ ረቂቅ መመርያ ባለፈው ሳምንት አጋማሽ ላይ ከንግዱ ኅብረተሰብ ጋር እንዲመከርባቸው ከተደረጉ 21 መመርያዎች አንዱ ሲሆን፣ በረቂቁ ላይ የተለያዩ አስተያየቶች ተሰጥተዋል፡፡ በተለይ የኢትዮጵያ ንግድ ምክር ቤት ለአበል የተተመነው የገንዘብ መጠን አሁን ካለው የኑሮ ውድነት አንፃር አነስተኛ ነው የሚል እምነት ሲኖረው፣ ይህንንም በውይይቱ ወቅት አቅርቧል፡፡ 